Быҭәба: COVID-19 аҭагылазаашьа уадаҩуп, аха иҭышәынтәалоуп
© Sputnik / Томас ТхайцукЗаседание опершатаба по защите от коронавируса
© Sputnik / Томас Тхайцук
Нанҳәа 12 рзы Акоординациатә штаб аҽкчымазара аԥырҟәҟәаразы ахада иабжьнагеит аԥкрақәа ирӷәӷәарц.
АҞӘА, нанҳәа 12 – Sputnik, Бадраҟ Аҩӡба. Аԥсны агәабзиарахьчара аминистр Едуард Быҭәба Акоординациатә штаб аилатәараҿы ареспубликаҿ COVID-19 аԥырҟәҟәаразы ауснагӡатәқәа шымҩаԥырго атәы иҳәеит.
"2020 шықәса ԥхынгәымза аахыс COVID-19 еиҳа-еиҳа иацлоит. Ауааԥсыра амедусзуҩцәа рабжьгарақәа хырҩа рзыруам. Ачымазара здумбало, ауаа рацәа ахьыҟоу ауснагӡатәқәа ирылахәуп, уи алагь аҿкра аладырҵәоит. 65 шықәса иреиҳау рхы ԥхьаркуам, ауаа ирныруеит", - ҳәа инаҵшьны иазгәеиҭеит иара.
COVID-19 аҭагылазаашьа уадаҩуп аха иҭышәынтәалоуп ҳәа ахиҳәааит. Ахәшәтәырҭақәа уаанӡеиԥш иҭәымзаргьы агәабзиарахьчара аилазаара ақәыӷәӷәара ду амоуп.
"Нанҳәа 12 тәи адыррақәа рыла аепидемиа иалагеижьҭеи Аԥсны акоронавирус зцәа иаланы иаадырԥшыз ауаа рхыԥхьаӡара 23303-ҩык ыҟоуп, ргәы бзиахеит 18906-ҩык, рыԥсҭазаара иалҵит 336-ҩык", - иҳәеит аминистр.
1725 хҭыс рыдбалан ахәыҷқәа.
"Уаанӡа COVID-19 змаз рҟынтә иуадаҩны изхызгоз маҷзар, уажәы урҭ рхыԥхьаӡара акыр иацлеит", - иҳәеит Быҭәба.
Мызкы аҩнуҵҟала ичмазаҩыз 18,7% ирыцлеит, иааидкыланы бжьымз рыла – 59,7%. Нанҳәа 11 азы атәыла астационарқәа рҿы аҽыхәшәтәра иаҿуп 270 пациент.
"Ареспубликатә асанлобороториа абазаҿы еиҿкаауп хәыда-ԥсадатәи атестмҩаԥгара. Зынӡа Аԥсны имҩаԥыргахьеит 104 955 ҭҵаара ПЦР метод ала, 91 694-ҩык атестқәа ирхысит. Ареспубликаҿы иҟоуп 376 иараҭыԥ: Гәдоуҭатәи ковид-центр 240 иараҭыԥ амоуп, 45 аинфекциатә корпус аҿы", - иҳәеит иара.
Агоспиталь 14 ИВЛ аппаратқәа рыла еиқәшәоуп. Нанҳәа 12 рзы ара 152-ҩык ачымазцәа шьҭоуп, 36 – рҭагылазаашьа хьанҭоуп, 52 – бжьаратәуп.
Аҟәатәи ахәышәтәырҭаҿы 44 иараҭыԥ ыҟоуп, 40-ҩык шьҭоуп, 15-ҩык рҭагылазаашьа хьанҭоуп. Ареанимациатә ҭыԥқәа быжьба ыҟоуп, аинтенсивтә терапиаз аа-палатак рхиоуп, ИВЛ аппаратқәа быжьба рымоуп. Аҵәыҵәри ишиашоу инарышьҭуеит.
Гагратәи ахәышәтәырҭаҿы 50 ҭыԥ ыҟоуп коронавирус змоу рзы. 39-ҩык шьҭоуп, 12-ҩык хьанҭоуп, 25-ҩык бжьаратәуп. Тҟәарчалтәи ахәшәтәырҭаҿы 15 ҭыԥ ыҟоуп, 11-ҩык шьҭоуп. Рҭагылазаашьа бжьаратәуп. Очамчыратәи ахәшәтәырҭаҿы 27 ҭыԥ ыҟоуп, 26-ҩык шьҭоуп. Аинтенсивтә терапиа апалатақәа ҩба ыҟоуп. Аҟәатәи амбулатортә центр идҵаалахьеит 7 990-ҩык. Рымаҵ рухьеит 1997-ҩык.
"Ачымазцәа рыхәшәтәра рнапы алакуп 23-ҩык амедусзуҩцәа. Апрактика иаҳнарбоит ачымазцәа реиҳараҩык аҵәыҵәри ада ишхәарҭам. Убри азы ари аус еиҿкаауп Гәдоуҭатәи АРХә, Аҟәатәи АХә, Очамчыратәи АРХә рҿы. Уажәы Гагратәи АРхә аҿы 22 ҭыԥ рҟны аҵәыҵәри ықәдыргылоит", - иҳәеит Едуард Быҭәба.
Абарҭ зегьы инарыдҳәаланы иара иҳәеит аџьармыкьақәа, азеиԥшкрыфарҭақәа русура ԥкызарц, асабрадатә режим алагалазарц, иқәымныҟәо ахараԥса иршәо. Аиҿкаарақәеи анаплакқәеи 60 шықәса ирҭысхьоу русзуҩцәа адистанциатә усурахь ииагатәуп.
Уи адагьы аминистр иҳәеит зегь алаҵа шырзыҟаҵатәу. Лаҵара 12 аахыс "Спутник V" 6, 500-ҩык ирзыҟаҵоуп. Нанҳәа 10 аахыс алаҵа "Спутник лайт" аҟаҵара иалагеит, иҳәеит Едуард Быҭәба.